മൂന്നു മക്കളും തണലമ്മയും പോയി, ദുരിത സ്മാരകം പോലൊരു വീട്... തൃശൂര്: ഭിന്നശേഷിക്കാരും ജന്മനാ രോഗികളുമായ മൂന്ന് മക്കളും അവര്ക്ക് തണലായിരുന്ന 86 വയസുളള അമ്മയും മണ്ണോടു ചേര്ന്നു.ശേഷിക്കുന്നത് കാരുണ്യമതികള് പടുത്തുയര്ത്തിയ വീട്. അതിനി ഒരു കണ്ണീര് സ്മാരകം... രണ്ട് പെണ്മക്കളുടെ അകാലമരണത്തിന് പിന്നാലെ കൊവിഡ് അമ്മ ലീലാ മാരസ്യാരുടെയും മകന് രവീന്ദ്രന്റെയും ജീവന് കവര്ന്നു. ആറ് വര്ഷം അവരെല്ലാം കണ്ണീരും സ്വപ്നവുമായി കഴിഞ്ഞ ലീലാവിലാസ് ഇനി തൃശൂര് കോര്പറേഷന് സ്വന്തമാകും, വേദനകള്ക്ക് സാക്ഷിയായ സ്മാരകം പോലെ... രണ്ട് പതിറ്റാണ്ട് മുമ്ബാണ് ലീലാ മാരസ്യാരുടെ ഭര്ത്താവ് പൂങ്കുന്നം വടക്കേകാമത്ത് വീട്ടില് ശിവശങ്കര മാരാര് മരിക്കുന്നത്. സമ്ബാദ്യങ്ങളൊന്നുമില്ല. നാലംഗ കുടുംബം പട്ടിണിയുടെ വക്കിലായി. ലീലാമാരസ്യാര്ക്ക് കൂട്ട് മക്കള് വിലാസിനിയും വിജയലക്ഷ്മിയും രവീന്ദ്രനും. ബന്ധുക്കളും സ്വന്തക്കാരുമില്ല. ഇരുള് നിറഞ്ഞ ഒറ്റമുറിയുളള വീട്ടില് മാസം 1,800 രൂപ വാടകയില് താമസം. മൂന്നു മക്കളുടെ ചികിത്സാ ചെലവും കണ്ടെത്തണം. തോരാത്ത കണ്ണീരൊപ്പാന് ധര്മ്മപഥം ചാരിറ്റബിള് ട്രസ്റ്റും നാട്ടുകാരും ഒന്നിച്ചു. കാരുണ്യക്കൈകളാല് വീട് 2014 ല് പത്ത് ലക്ഷത്തോളം രൂപയ്ക്ക് അയ്യന്തോള് കാര്ത്ത്യായനി ക്ഷേത്രത്തിന് സമീപം ഒന്നര സെന്റ് ഭൂമിയും വീടും വാങ്ങി. കോര്പറേഷന് ആശ്രയ പദ്ധതിയുടെ സഹായവും നല്കി. കുറച്ചുകാലം ആശ്വാസമായെങ്കിലും പ്രമേഹവും മറ്റ് രോഗങ്ങളും ബാധിച്ച് രണ്ട് വര്ഷം മുന്പ് രണ്ട് പെണ്മക്കളും മരിച്ചു. ലീലാമാരസ്യാര് കഴിഞ്ഞ ജനുവരിയിലും മകന് രവീന്ദ്രന് ജൂണിലും കൊവിഡ് ബാധിച്ച് മരിച്ചു. വീട് അനാഥമായി. അനന്തരാവകാശികള് ഇല്ലാത്തതിനാല് ഏറ്റെടുക്കാന് കോര്പറേഷന് തീരുമാനിച്ചു. ആശ്രയപദ്ധതിയുടെ ധനസഹായത്താല് വാങ്ങിയ ഭൂമി അന്യാധീനപ്പെടുത്തുകയോ കൈമാറ്റം ചെയ്യുകയോ പാടില്ലെന്നാണ് ചട്ടം. കോര്പറേഷന്റെ ധനസഹായം വീട് നിര്മ്മിക്കാന് നല്കിയിരുന്നു. അനന്തരാവകാശികള് ഇല്ലാത്തിനാല് കോര്പറേഷന് ഏറ്റെടുക്കാം. വീട് എന്തു ചെയ്യണമെന്ന് പിന്നീട് തീരുമാനിക്കും. എം.കെ വര്ഗീസ് മേയര്, തൃശൂര് കോര്പറേഷന്